CELEX: 32015D0424
Language: bg
Date: 2015-03-11 00:00:00
Title: Решение за изпълнение (ЕС) 2015/424 на Комисията от 11 март 2015 година за одобряване на решението за освобождаване в съответствие с член 9 от Директива 96/67/ЕО на Съвета във връзка с предоставянето на някои наземни услуги на международно летище Загреб (нотифицирано под номер С(2015) 473)

13.3.2015   
            
            
               BG
            
            
               Официален вестник на Европейския съюз
            
            
               L 68/50
            
         РЕШЕНИЕ ЗА ИЗПЪЛНЕНИЕ (ЕС) 2015/424 НА КОМИСИЯТА
   от 11 март 2015 година
   за одобряване на решението за освобождаване в съответствие с член 9 от Директива 96/67/ЕО на Съвета във връзка с предоставянето на някои наземни услуги на международно летище Загреб
   
      
         (нотифицирано под номер С(2015) 473)
      
   
   (само текстът на хърватски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 96/67/ЕО на Съвета от 15 октомври 1996 г. относно достъп до пазара на наземни услуги в летищата на Общността (1), и по-специално член 9, параграф 5 от нея,
   като има предвид, че:
   1.   УВЕДОМЛЕНИЕТО ОТНОСНО РЕШЕНИЕТО ЗА ОСВОБОЖДАВАНЕ
   
   
               (1)
            
            
               С писмо от 13 август 2014 г., получено от Комисията на 1 септември 2014 г., хърватските органи уведомиха Комисията — в съответствие с член 9, параграф 3 от Директива 96/67/ЕО (наричана по-долу „директивата“) — относно решението за освобождаване, взето от правителството на Република Хърватия въз основа на член 9, параграф 1, букви б) и г) от директивата, във връзка с международно летище Загреб. Хърватските органи предоставиха още информация, допълваща уведомлението, с писмо от 1 декември 2014 г., получено от Комисията на 17 декември 2014 г.
            
         
               (2)
            
            
               В решението, за което беше уведомена Комисията, се предвиждат две мерки за освобождаване. На първо място, в решението за един единствен доставчик се запазват наземните услуги от изброените в точки 3, 4 и 5, с изключение на точка 5.1, категории от приложението към директивата, а именно обработка на багаж, работа с товари и поща по отношение на физическото обработване на пощата и товарите, независимо дали пристигащи, отпътуващи или премествани между въздушния терминал и въздухоплавателното средство, и работа с подвижни стълби, с изключение на водене на въздухоплавателното средство до мястото за излитане и кацане. На второ място, в решението се забранява самообслужване за тези три категории наземни услуги, с изключение на воденето на въздухоплавателното средство до мястото за излитане и кацане. Двете мерки за освобождаване се прилагат за период от две години — от 1 януари 2015 г. до 31 декември 2016 г.
            
         2.   НАСТОЯЩОТО ПОЛОЖЕНИЕ НА МЕЖДУНАРОДНО ЛЕТИЩЕ ЗАГРЕБ
   
   
               (3)
            
            
               Международно летище Загреб се експлоатира от Zagreb International Airport Jsc. Летището е обслужило 2,3 милиона пътници през 2013 г.
            
         
               (4)
            
            
               Към момента международно летище Загреб разполага с един пътнически терминал и се намира в процес на изграждане на нов пътнически терминал и свързаната с него инфраструктура (перон, пътища за достъп и паркинги). Новият терминал ще бъде завършен и ще бъде пуснат в експлоатация най-късно до края на 2016 г. Ще има капацитет от 5 милиона пътници. Съществуващият терминал ще бъде затворен, като ще продължи да се използва за въздухоплаване с общо предназначение и различни други дейности (наемане на офиси и др.).
            
         
               (5)
            
            
               Според хърватските органи ограниченият капацитет на съществуващия терминал — и по отношение на инфраструктурата и по отношение на функционалността — не би позволил икономично и ефективно въвеждане на допълнителни доставчици на наземни услуги в периода на построяване на новия терминал. След като сградата на новия пътнически терминал и новият перон бъдат завършени и след като започне тяхната експлоатация, проблемите с пространството и капацитета на съществуващата инфраструктура ще се решат.
            
         
               (6)
            
            
               Според хърватските органи достъпът до пазара за предоставяне на обработка на багаж, работа с подвижни стълби и работа с товари и поща към момента е свободен. Въпреки това до момента заявления за издаване на одобрение и лиценз за предоставянето на тези наземни услуги на международно летище Загреб не са подавани от доставчици на наземно обслужване, които се явяват трета страна. Понастоящем тези услуги биват предоставяни на ползвателите на летището от Zagreb International Airport Jsc. чрез изцяло притежавано дъщерно дружество.
            
         
               (7)
            
            
               На международно летище Загреб се предлага също и свобода на самообслужване. Но към момента само един въздушен превозвач практикува самообслужване по отношение на една подкатегория от услугите за работа с подвижни стълби (товарене и разтоварване на храни и напитки). Други въздушни превозвачи не са проявявали интерес към самообслужване.
            
         
               (8)
            
            
               Международно летище Загреб разполага с едно съоръжение за сортиране на регистрирания на летището багаж и на целия трансферен багаж. Площта на зоната, където се намират съоръженията за сортиране, е 515 m2. Зоната за сортиране е разположена на приземния етаж на централната част на терминала.
            
         
               (9)
            
            
               Международно летище Загреб разполага с един товарен терминал с обща площ от 2 160 m2 и целият процес на работа с товари протича в този склад. Поради значителни пространствени ограничения целият този процес се извършва ръчно с помощта на ръчни инструменти и вилкови товарачи. Оперативна платформа за доставяне и събиране на товари с една единствена входно-изходна рампа е разположена в приземната част при митническия склад.
            
         
               (10)
            
            
               Товарният терминал на международно летище Загреб годишно обработва между 8 000 и 8 500 тона товари и пощенски пратки, от които делът на пощата е между 1 000 и 1 500 тона на година.
            
         
               (11)
            
            
               Международно летище Загреб разполага с перон за търговско въздухоплаване с обща площ 140 000 m2 и 22 самолетни местостоянки, и перон за въздухоплаване с общо предназначение с обща площ от 28 000 m2 и капацитет от 20 въздухоплавателни средства.
            
         3.   КОНСУЛТАЦИЯ СЪС ЗАИНТЕРЕСОВАНИТЕ СТРАНИ
   
   
               (12)
            
            
               В съответствие с член 9, параграф 3 от директивата, Комисията публикува в Официален вестник на Европейския съюз обобщение на решението за освобождаване, за което бе уведомена от хърватските органи, и прикани заинтересованите страни да представят коментари.
            
         
               (13)
            
            
               Комисията получи един коментар от доставчик на наземни услуги, в който се изисква информация по въпроса дали в рамките на периода на освобождаване ще се организира тръжна процедура с оглед на това избраният чрез нея оператор по наземното обслужване да може да започне дейността си след изтичането на периода на освобождаване. Не са получавани други коментари от заинтересовани страни.
            
         4.   ОЦЕНКА НА РЕШЕНИЕТО ЗА ОСВОБОЖДАВАНЕ ОТ ГЛЕДНА ТОЧКА НА ДИРЕКТИВАТА
   
   
               (14)
            
            
               Хърватските органи обосноваха своето решение за освобождаване с член 9, параграф 1, букви б) и г) от директивата, където се допуска при определени ограничения на използваемото пространство или капацитет една или повече категории, посочени в член 6, параграф 2 от директивата, да бъдат запазени за един единствен доставчик, а самообслужването за категориите, посочени в член 7, параграф 2 от директивата — да се забрани.
            
         
               (15)
            
            
               В съответствие с член 9, параграф 2, буква а) от директивата хърватските органи уточниха, че и двете мерки за освобождаване се прилагат по отношение на категориите наземни услуги, посочени в точки 3, 4 и 5, с изключение на точка 5.1, от приложението към директивата, а именно обработка на багаж, работа с товари и поща и работа с подвижни стълби, с изключение на водене на въздухоплавателното средство до мястото за излитане и кацане.
            
         
               (16)
            
            
               По отношение на обработката на багаж Комисията счита, че чрез предоставената информация хърватските органи убедително показват, че не е възможно в допълнение към отдела за наземни услуги на летището и самообслужващите се ползватели на летището да се разположи още един доставчик на услуги — трета страна.
            
         
               (17)
            
            
               Оперативното пространство е ограничено и тясно, а маневрирането с товарни колички е трудно. Особено проблематично е сортирането на багажа по време на периодите на висока натовареност, когато се използват и двата сектора за регистрация. Поради тази причина не е налице достатъчно пространство, за да се даде възможност на повече от един оператор да извършва тази дейност.
            
         
               (18)
            
            
               Не е възможно в рамките на настоящата база пространственият проблем да се реши, тъй като местоположението на съоръжението за сортиране на багажа не позволява разрастване на това съоръжение към други помещения. Използването на подземния етаж не би било целесъобразно поради нивото на подземните води и свързания с него риск от наводнения. Построяването на разширение на съоръжението за сортиране извън основната сграда също би изисквало значителни преустройства, което от своя страна би повлияло съществено на свързаните с трафика процеси и би породило големи разходи, a ефективността на тази инсталация би била спорна.
            
         
               (19)
            
            
               По отношение на работата с товари и поща Комисията счита, че чрез предоставената информация хърватските органи убедително показват, че не е възможно в допълнение към отдела за наземни услуги на летището и самообслужващите се ползватели на летището да се разположи още един доставчик на услуги — трета страна.
            
         
               (20)
            
            
               Товарният терминал е с ограничен размер. Платформата за доставяне и събиране на товари има само една единствена входно-изходна рампа, което значително намалява оперативните функции на платформата, когато няколко камиона влекачи са паркирани в затворено пространство, докато очакват или изпълняват задачи по товарене и разтоварване. Поради тази причина не е налице пространство, където да се разположи допълнителен оператор.
            
         
               (21)
            
            
               В тази връзка Комисията също така отбелязва, че обемът на товарите и пощата е около 8 000 и 8 500 тона товари и пощенски пратки годишно, което е доста под посочения в директивата праг от 50 000 тона товари, създаващ задължение за откриване на наземното обслужване за трети страни и за разрешаване на самообслужването.
            
         
               (22)
            
            
               По отношение на работата с подвижни стълби, с изключение на воденето на въздухоплавателното средство до мястото за излитане и кацане, Комисията счита, че чрез предоставената информация хърватските органи убедително показват, че не е възможно в допълнение към отдела за наземни услуги на летището и самообслужващите се ползватели на летището да се разположи още един доставчик на услуги — трета страна.
            
         
               (23)
            
            
               Графикът за полетите на международно летище Загреб се характеризира с три краткотрайни периода на висока натовареност, а именно сутрешен, следобеден и вечерен период на висока натовареност. По време на високите натоварвания много на брой и различни единици от оборудването трябва бъдат задействани през относително кратки периоди от време, за да отговорят на всички изисквания, свързани с навременното обслужване на въздухоплавателното средство.
            
         
               (24)
            
            
               Пространството за паркиране представлява проблем за толкова голям брой единици от оборудването. Като се вземе под внимание площта, заета от сгради и други обекти, не е налице използваемо пространство в близост до местостоянката на въздухоплавателното средство, където да може да се осигури пространство за паркиране на още единици от оборудването. Пространството за паркиране, необходимо за съществуващото оборудване, вече представлява проблем за управлението на летището. Проблемът става още по-сериозен през зимния сезон, когато обслужващите превозни средства за отстраняване и изхвърляне на сняг също биват паркирани в рамките на ограниченото пространство за паркиране. В този смисъл поради липсата на пространство за паркиране не е възможно да се разположи втори оператор.
            
         
               (25)
            
            
               Горепосочените ограничения в резултат на липсата на пространство за паркиране обаче не се прилагат за воденето на въздухоплавателното средство до мястото за излитане и кацане, тъй като за този вид обслужване не е необходимо оборудване, което изисква много място. Тези услуги не са включени в обхвата на решението за освобождаване, за което хърватските органи уведомиха Комисията, и поради тази причина на международно летище Загреб не се предвиждат ограничения по отношение на броя на доставчиците на услуга за водене на въздухоплавателното средство до мястото за излитане и кацане.
            
         
               (26)
            
            
               Освен това от информацията, с която разполага Комисията, става ясно, че строителството на новия терминал на международно летище Загреб е започнало през декември 2013 г. Очаква се първата фаза на строителството на нов терминал да бъде приключена през 2016 г., а терминалът се очаква да бъде пуснат в експлоатация до края на 2016 г. Новият терминал ще има капацитет от 5 милиона пътници годишно и ще разполага с нова напълно интегрирана система за багаж, нов перон и нови пътища за рулиране и обслужващи пътища. Хърватските органи обясниха, че с построяването и експлоатацията на новия терминал ще се преодолеят съществуващите ограничения по отношение на пространството и капацитета. Построяването и експлоатацията на новия терминал могат следователно да се разглеждат като подходяща мярка за справяне с ограниченията в съответствие с член 9, параграф 2, буква б).
            
         
               (27)
            
            
               Мерките за освобождаване, определени в решението за изключване, за което хърватските органи уведомиха Комисията, са ограничени във времето, а именно за период от две години. Следователно тези мерки отговарят на набора от изисквания, посочен в член 9, параграф 6 от директивата.
            
         
               (28)
            
            
               Накрая, в контекста на гореизложеното и по-специално предвид настоящата ситуация на международно летище Загреб, предвид ограничеността на тези мерки за освобождаване по отношение на техния материален и времеви обхват и предвид мерките, предприети с цел преодоляване на съществуващите ограничения, Комисията счита, че мерките за освобождаване не засягат неоснователно целите на директивата, не водят до нарушаване на конкуренцията между доставчиците на наземни услуги и/или самообслужващите се ползватели на летището и нямат по-голям обхват, отколкото е необходимо в съответствие с член 9, параграф 2, втора алинея от директивата.
            
         
               (29)
            
            
               В тази връзка също така са взети под внимание следните обстоятелства: ограниченията, предвидени при освобождаването, се прилагат по недискриминационен начин по отношение на всички (потенциални) доставчици на наземни услуги с изключение на отдела за наземни услуги на летището, както и по отношение на самообслужващите се ползватели на летището; към настоящия момент няма доставчици на наземни услуги или ползватели на летището, които да са подали искане да бъдат оправомощени да извършват дейности по наземно обслужване на международно летище Загреб, въпреки че понастоящем не съществуват ограничения на достъпа за доставчици — трети страни, или ограничения на правото за самообслужване; от заинтересованите страни не са представени възражения срещу решението за освобождаване. По отношение на коментарите, получени във връзка с евентуалната тръжна процедура, Комисията припомня задължението на хърватските органи да се съобразяват своевременно с всички съответни правила на правото на Съюза в това отношение, включително и с член 11 от директивата.
            
         
               (30)
            
            
               Решението не засяга член 102 от Договора за функционирането на Европейския съюз, в който като несъвместима с вътрешния пазар е забранена всяка злоупотреба от страна на едно или повече предприятия с господстващо положение в рамките на вътрешния пазар или в съществена част от него, доколкото тя може да повлияе върху търговията между държавите членки.
            
         5.   ЗАКЛЮЧЕНИЕ
   
   
               (31)
            
            
               Поради тази причина, въз основа на резултатите от проведеното от Комисията разглеждане и след консултация с Република Хърватия, следва да бъде одобрено решението за освобождаване, взето от тази държава членка съгласно член 9, параграф 1, букви б) и г) от директивата и отнасящо се до международно летище Загреб, за което Комисията бе уведомена на 1 септември 2014 г. и 17 декември 2014 г.
            
         
               (32)
            
            
               Мерките, предвидени в настоящото решение, са в съответствие със становището на Консултативния комитет, посочен в член 10 от директивата,
            
         ПРИЕ НАСТОЯЩОТО РЕШЕНИЕ:
   Член 1
   Решението за освобождаване, взето от Република Хърватия в съответствие с член 9, параграф 1, букви б) и г) от Директива 96/67/ЕО и отнасящо се до международно летище Загреб, за което Комисията бе уведомена на 1 септември 2014 г. и 17 декември 2014 г., се одобрява.
   Член 2
   Адресат на настоящото решение е Република Хърватия.
   
      Съставено в Брюксел на 11 март 2015 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 272, 25.10.1996 г., стр. 36.